kardosdrur/scandi-wiki huggingface dataset:
Hofretten for Övre Norrland

Hofretten for Övre Norrland () er en hofret hvis retskreds omfatter Västerbottens län og Norrbottens län. Hofretten har sit hovedsæde i Umeå, i et af byens ældste huse – et af de få stenhuse som blev opført før den store brand, som i 1888 ødelagde størstedelen af byen.

Bygningen 
Den store hvide bygning, som blev opført i årene 1886–1887, blev tegnet i nyrenæssancestil af arkitekt Johan Nordquist. Huset anvendtes de føste år som folkeskolelærindeseminarium og husede, udover rektors bolig også auditorier, en aula og en gymnastiksal og den var omkranset af en lille park.

I 1920'erne holdt seminariet op med at anvende bygningen og måtte nogle år frem tjene som kulturhus med både et bibliotek og et museum. Den store aula anvendes som koncert- og teaterlokale.

Huset blev i 1950'erne udvidet mod øst og vest, og er senere blevet renoveret indvendigt flere gange, senest i 1999.

Hofret 

Da Hofretten for Övre Norrland i 1936 blev udskilt fra Svea hofret med det formål at mindske dennes arbejdsbyrde, blev bygningen overtaget af den nye hofret, som blev indviet 16. december 1936 af kong Gustaf V.

Organisation 
Margareta Bergström, som efterfulgte Anders Iacobaeus, har været hofretspræsident siden 2012 . Denne kontrollerer en administrativ afdeling og en dømmende afdeling, som igen består af medlemmer af retten og en behandlingsenhed.

Kilder

Eksterne henvisninger 
 

Byggnadsminnen i Västerbottens län
Bygninger, konstruktioner og anlæg i Umeå
Sveriges retsvæsen
Norra skenet

Norra skenet () er en skulptur udført af Ernst Nordin og den er et symbol for Umeå Universitet, der ofte anvener billeder af skulpturen – eller stiliserede nordlys – i deres officielle tryksager.

I forbindelse med udformningen af Umeå Universitets campus blev der udskrevet en landsomfattende konkurrence, som blev vundet af Ernst Nordins Norra skenet i 1967. Skulpturen blev oprindelig stillet op i 1969 men den blev i 1995 flyttet til sin nuværende plads ved Universitetssøen for at give plads til Lärarutbildningshuset. 

Skulpturen har en diagonal komposition med fire ben og den består af sammensvejsede firkantrør i poleret rustfrit stål med en indbygget projektørbelysning.

Kilder

Litteratur

Eksterne henvisninger 
  

Kultur i Umeå
Skulpturer
Cantores Minores

Helsinki domkirkes drengekor, Cantores Minores  er det ældste  drengekor i Finland. Koret blev grundlagt i 1952 af Tarmo Nuotio og Ruth Esther Hillilä. Siden 2005 har lederen af koret været Hannu Norjanen. Korets  repertoire inkluderer musik fra middelalderen til nutiden, men frem for alt musik af Johann Sebastian Bach. Republikkens præsident Sauli Niinistö er den permanente værge af kor.

Lederne af koret 
 1952–1954: Ruth-Esther Hillilä
 1954–1958: Peter Lacovich
 1959–1960: Harald Andersén
 1960–1962: Peter Lacovich
 1962–1987: Heinz Hofmann
 1987–2004: Christian Hauschild
 2005– : Hannu Norjanen

Eksterne henvisninger 

  (på finsk og engelsk)

Musikgrupper fra Finland
Etableret i 1952
D'StoreMix

D'StoreMix var er radioprogram på DR P3 grundlagt og præsenteret af Thomas Madvig og Kristian Pedersen (Krede). Programmet blev sendt lørdag aften fra kl. 19 til 24.

Programmet fokuserede på elektronisk musik og kulturen omkring. Faste gæsteværter inkluderede: DJ Noize, DJ Typhoon, DJ Power, DJ Daniel, DJ Lab, Lasse Lovelace, Kenneth Bager, Kjeld Tolstrup, Rune RK m.fl.

D'StoreMix sendtes første gang i oktober 1999 og sendte sin sidste sin udsendelse lørdag d. 25. februar 2006, direkte fra natklubben Vega i København.

Arrangementer 

D'StoreMix åbnede, for første gang i historien, det legendariske Radiohus på Rosenørns Allé for sit publikum med festerne ..at the radioHOUSE. Der blev afholdt i alt 5 arrangementer. Optrædende inkluderede: Isolée, Ricardo Villalobos, Crazy Penis, Jimpster, Dj Rasoul, CraneAK, Chris Coco, Ewan Pearson, The Prunes, Justin Harris, Decomposed Subsonic, Hird m.fl.

Roskilde Festival og D'StoreMix samarbejde flere år om festivalens chill-out telt.

D'StoreMix sendte jævnligt sine udsendelser fra musikfestivaler og lignende rundt om på kloden. Særligt Miami Winter Music Conference og Ibiza.

I programmets eftermæle blev det forsøgt at etablere den elektroniske festival "Public Service".

Musikudgivelser baseret på programmet 
 D'StoreMix:et omtalt på discogs.com
 D'StoreMix:to omtalt på discogs.com

Eksterne links 
 D'StoreMix intv. Politiken
 Soundvenue besøger D'StoreMix
 Gaffa besøger D'StoreMix
 Anmeldelse: 
 Lyt til D'StoreMix:et
 Det Sidste Mix 
 D'StoreMix præsenterer Public Service
Radioprogrammer fra Danmark
Simon Bernsteen

Simon Carl Gustav Bernsteen (15. februar 1850 i København - 13. november 1920 i Vanløse, begravet i Rødovre) var en dansk bogtrykker. Hans morfar var filologen Simon Meisling.

Bernsteen var oprindelig udlært som handskemager, men under en arbejdsløshedsperiode i 1877 erhvervede han sig ved faglærte venners hjælp tilstrækkelig teknisk færdighed til 1882 at kunne åbne et lille bogtrykkeri i København. Gennem Forening for Boghaandværk, som blev dannet 1888, fik han interesse for smukt trykte bøger. Han havde i magasinet The Studio læst om englænderen William Morris, der med sine arbejder og sine arbejdsmetoder indvarslede en ny bogtrykæra, og da Bernsteen 1895 fik et legat, rejste han til London og mødte Morris. På samme rejse besøgte han også  Musée Plantin-Moretus i Antwerpen, museet for bogtrykkeren Christophe Plantin. Han regnede ham for den gamle mester "... som efter hans eget Sigende først viste ham den Vej, han skulde følge." 

Bernsteen arbejdede sammen med flere af tidens kunstnere, blandt andet Thorvald Bindesbøll, Niels og Joakim Skovgaard, Knud V. Engelhardt, Valdemar Andersen.

Hans betydning for dansk bogtryk ligger i eksemplet: "... Det laa i Sagens Natur, at denne enkelte Mands Virksomhed, som han drev uden anden Hjælp end med en Datter, ikke kunde blive frugtbringende i samme Forstand som Forening for Boghaandværks og den til Foreningen knyttede Fagskoles; men de Værker, der udgik fra Simon Bernsteens Haandpresse gjorde deres til at sætte Kravene til det gode Haandværk op og til at højne Smagen. Han virkede mest ved Eksemplets Magt. ..."  

Mange bogtrykkere fik blyforgiftning, det ramte også Bernsteen der i sine sidste år levede tilbagetrukket. Han nåede dog at opleve den hyldest der blev ham til del ved 70-årsdagen i 1920. Han døde senere samme år.

Litteratur
 Nordisk leksikon for Bogvæsen, bind 1, side 60 af boghistoriker Lauritz Nielsen som anfører følgende litteratur:

 Henning Brøchner: Simon Bernsteen og hans Produktion (Bogens Verden, II, 1919)
 Georg Nygaard: Simon Bernsteens indsats i dansk Boghaandværk (Skønvirke, V, 1919) 
 Fortegnelse over Simon Bernsteens Bogtryk - en retrospektiv Oversigt over Bernsteens Arbejder fra 1888-1920 i Anledning af hans 70-Aarsdag d. 15. Februar 1920,  Simon Bernsteens Bogtrykkeri, Kjøbenhavn 1920
 Emil Selmar: Bogtrykkeren Simon Bernsteen, 1932

Noter

Eksterne henvisninger 
 

 "Simon Bernsteen"  af Georg Nygaard i Bogvennen, 1921 
 "Handskemageren, der blev en af vort bogtryks pionerer"  af Torben Smidstrup - fra Bogvennen , 1958
 Simon Bernsteen af Finn H. Lauridsen og Lauritz Nielsen i Dansk Biografisk Leksikon, DBL

Bogtrykkere fra Danmark
Håndværkere fra Danmark 
Personer fra København
Personer i Dansk Biografisk Leksikon
Danskere i 1800-tallet
Danskere i 1900-tallet
Sumphullæbe

Sumphullæbe (Epipactis palustris), ofte skrevet sump-hullæbe, er en 7-65 cm høj orkidé, der er udbredt over det meste af Europa og dele af Nordafrika og Nordasien. De op til 2,5 cm brede blomster, der sidder i en ensidig klase, har en hvidlig læbe med gule pletter. I Danmark findes arten i visse dele af landet i kalkrige moser og enge.

Beskrivelse 
Sumphullæbe har en krybende jordstængel med udløbere. Stænglen, der er dunet øverst, bærer æg-lancetformede blade. Blomsterne sidder i en ensidig endestillet klase og er 1,5-2,5 cm i bredden. De ydre blosterblade er rødbrune, mens de indre er blegrøde. Læben er hvidlig med røde årer og gule pletter og frynset i randen. Blomstringen sker i Danmark i juni-juli.

Voksested 

Sumphullæbe findes over det meste af Europa bortset fra de nordligste egne og visse områder ved Middelhavet. Mod øst når den det østlige Tyrkiet, Rusland, Krim, Kaukasus og Iran. Arten vokser i moser, fugtige klitlavninger og heder, oftest i tætte bestande. Den ses op til 1600 moh.

I Danmark er den ret sjælden i Nord- og Østjylland samt på Øerne, hvor den findes i kalkrige enge, væld og kær. I Skandinavien har den en sydlig udbredelse, hvor den foruden Danmark er almindeligst i Skåne og på Gotland, men sjældnere længere mod nord.

Noter 

Flerårige urter
Prip

Prip er en uddød jysk uradelsslægt, der i sit våben førte et rødt eller sort møllehjul med otte tænder i sølvfelt og samme figur på hjelmen, til tider mellem to vesselhorn eller holdt af to væbnede arme. 1387 nævnes Henrik Pedersen Prip som fuldmægtig for Jens Andersen Brock på Nørherreds ting. Slægtens senest dokumenterede mandslinje uddøde med Iver Prip i 1644 og slægten formodes helt uddød ved Maren Prips død 2. august 1650.

Nogle nulevende Prip-familiers stamtræer rækker dog tilbage til 1600-tallet, hvorfor en familiær relation til den jyske uradelsslægt i nogle nulevende Prip-familier er højst plausibel.

Kilde 
 Danmarks Adels Aarbog, 1909, 26. årgang, side 371-375.

Ekstern henvisning 
http://www.roskildehistorie.dk/stamtavler/adel/Prip/Prip.htm

Adelsslægter fra Danmark
Fodparkeringsbremse

En fodparkeringsbremse er en type parkeringsbremse, som benyttes af visse bilfabrikanter som f.eks. Mercedes-Benz. Mekanisk set fungerer den på samme måde som den ellers almindelige stanghåndbremse, men forskellen er at den betjenes med en pedal i stedet for med en stang. Parkeringsbremsepedalen er placeret i førerens fodrum i bilens yderside. Fodparkeringsbremsen løsnes ved hjælp af et håndgreb, som er monteret nederst på instrumentbrættet oven over pedalen.

En ulempe ved fodparkeringsbremsen er ved igangsætning på en stigning, hvor man for at betjene den i biler med manuelt gear er nødt til først at sætte bilen i frigear og koble ind.

Fodparkeringsbremsen er blevet benyttet i langt de fleste personbiler fra Mercedes-Benz siden type 115. Undtagelser er type 201 samt A-, B-, G- og SLK-klasserne. Citroën har ligeledes monteret den i DS, ID og XM. Den findes også i Toyota Prius, BMW 7-serien, Volkswagen Phaeton samt talrige amerikanerbiler.

En fodbetjent parkeringsbremse kan i rammerne af tilpasning af en bil til handicappede også eftermonteres i andre bilmærker/modeller, hvis det for føreren ikke er muligt, f.eks. på grund af en armamputering at betjene en almindelig stanghåndbremse.

Køretøjsteknologi
Mercedes-Benz
Candyking

Candyking, af firmaet skrevet CandyKing, (tidligere Karamellkungen og Karamellgrossisten), er et svensk varemærke, der sælger slik og siden 2017 er ejet af Cloetta.

Historie 
Firmaet blev grundlagt i 1984 under navnet Karamellgrossisten i Sverige AB. I 1985 overtog firmaet det britiske firma Just Sweets Ltd.

I 1997 blev foretagenet opkøbt af den finske koncern Fazer hvor navnet i sverige blev ændret til Karamellkungen. I november 2008 overtog Candyking Holding konkurrenten Godisprinsen med hjælp fra hovedkoncernen, og har nu fire forskellige typer bland selv slik i portefølgen; Karamellkungen (bland selv slik), Godisprinsen (bland selv slik), Premiyum (eksklusiv luksuskonfekt i løsvægt) samt Mixsnax (natursnacks i løsvægt). I 2017 blev CandyKing købt op af Cloetta.

I februar 2009 opkøbte Cloetta også Parrots fra chipsproducenten OLW som er ejet af den norske koncern Orkla. Parrots producerer nødder og tørrede frugter til salg i løsvægt.

Candyking i Storbritannien 
Candyking i Storbritannien har hovedsæde i Portsmouth, Hampshire og sælger omkring 8.000 tons bland selv slik hvert år til forhandlere som biografer, supermarkeder og slikbutikker.

Firmaet er leverandør både slik og "bland selv slik-vægge" til butikker med firmaets logo, samt engrossalg af omkring 100 forskellige sliktyper. Den britiske afdeling beskæftiger omkring 300 fuld- og deltidsansatte.

Virksomhedens største detailforretning, Woolworths Group, gik i betalingsstandsning i november 2008 og alle dens butikker er nu lukkede. Siden er deres største outlet nu Tesco. Den britiske biografkæde Cineworld er også stor kunde, og har firmaets produkter i alle afdelinger. Andre store forhandlere er Wilkinson og for nylig W H Smith.

Produkter 
Blandt virksomhedens produkter er:
 Chokolade
 Dragé
 Karameller
 Lakrids
 Skumslik
 Vingummi

Referencer

Eksterne henvisninger 
 Karamellkungen (officiel hjemmeside)

Konfekturevirksomheder fra Sverige
Etableret i 1984
Jesper de Claville Christiansen

Jesper de Claville Christiansen (født 30. juni 1963) er en dansk professor i materialeteknologi på Aalborg Universitet.

Jesper de Claville Christiansen blev cand.polyt. i 1987 fra Aalborg Universitet i virksomhedsteknologi. I 1989 blev han ph.d. fra Aalborg Universitet efter et længere ophold på Brunel University Department of Materials Technology i London, England, støttet af Forskerakademiet i Århus.

Efter en periode som adjunkt og lektor på Aalborg Universitet blev han i 1998 professor på Aalborg Universitet, først som forskningsprofessor i fem år og derefter som professor på Institut for Mekanik og Produktion. I 2015 blev han æresprofessor på Ludong University i Kina.

Jesper de Claville Christiansen har mere end 300 videnskabelige publikationer, og har været leder af store internationale forskningsprojekter som EU FP7 (Framework Programmes for Research and Technological Development) projekterne Nanotough og EVolution ligesom han har beklædt forskellige tillidsposter, blandt andet medlem af Nationalt Udvalg for Forskningsinfrastruktur (NUFI).

11. marts 2014 blev Jesper de Claville Christiansen Ridder af Dannebrog.

Noter

Eksterne henvisninger 
 Publikationsliste

Riddere af Dannebrog
Ingeniører fra Danmark
Danskere i 1900-tallet
Danskere i 2000-tallet
Professorer fra Aalborg Universitet
Alumni fra Aalborg Universitet
Nanotough

Nanotough er et forskningsprojekt støttet af EU-kommissionen under det 7. rammeprogram. Formålet var at udvikle nye lette materialer som kan erstatte metaller f.eks. indenfor applikationer som fly, rumfart og biler. Projektet resulterede bl.a. i udviklingen af et nyt let og slagfast hybrid polymer nanokompositmateriale, som kunne erstatte stål i biler. Projektet blev af Kommissionen sat på deres liste over succesprojekter.

Eksterne henvisninger 
 http://ec.europa.eu/research/industrial_technologies/success-stories_en.html

Nanoteknologi
Forskningsinstitutioner
EVolution

EVolution er et forskningsprojekt støttet af Europa-Kommissionen under det 7. rammeprogram som en del af "European Green
Cars Initiative". Forskningsprojekt blev oprettet 1. oktober 2012 med en varighed på 4 år. Formålet med projektet er at udvikle nye bæredygtige materialer, som signifikant reducerer vægten på næste generation af hybrid og elektriske biler.

Projektet koordineres af den danske professor, ph.d. Jesper de Claville Christiansen ved Aalborg Universitet og koordineres teknisk af det italienske bilfirma Pininfarina.

Kilder

Eksterne henvisninger 
 EVolution 
 Ingeniøren (20. januar 2014): Aalborg-ledet projekt skal lette bilers vægt med 40 procent , hentet 28. februar 2015

Elkøretøjer
Køretøjsteknologi
Motor Torpedo Boat PT-109

Motor Torpedo Boat PT-109 var den torpedobåd, som John F. Kennedy gjorde tjeneste på i Stillehavet under 2. verdenskrig 1941-45.

Krigsskibe fra USA
Sri Lanka leopard

Sri Lanka leopard (latin: Panthera pardus kotiya) er en underart til arten leopard, der lever på Sri Lanka. Den er klassificeret som truet af IUCN. Bestanden menes at være faldende på grund af mange trusler, herunder krybskytteri for handel og menneske-leopard konflikter. Nr. subpopulation er større end 250

Eksterne links  

Leoparder
IUCN Rødliste - truede arter
Oscar Dietz

Oscar Dietz (født 6. august 2000 i København) er en dansk skuespiller, dubber og sanger. Han er mest kendt for sin hovedrolle i familiefilmen Antboy fra 2013 og dens to efterfølgere.

I filmen Antboy spiller han den 12-årige dreng, Pelle Nørhmann, som har superhelte-alteregoet Antboy.

Han har også spillede et par teater- og musicalforestillinger, så som Peters Jul på Folketeatret og The King and I, Love Never Dies og Billy Elliot the Musical på Det Ny Teater, hvor han blandt andet spillede sammen med Carl Emil Lohmann og Nicolas Markovic. Dietz er udover dette blevet tildelt hovedrollen som Filip Engell i musical-opsætningen af Kenneth Bøgh Andersens fantasy-roman Djævelens lærling, som har premiere 1. november 2018.

Filmografi  
 Tad Stones - Den fortabte eventyrer - stemme,  (2012)
 Ernest & Celestine - stemme,  (2012)
 Antboy - Pelle Nørhmann/Antboy (2013)
 Hr. Peabody & Sherman - stemme, Sherman (2014) 
 Sangen fra havet - stemme, Ben (2014)
 Antboy: Den Røde Furies hævn - Antboy (2014)
 Antboy 3 - Antboy (2016)
 Den lille vampyr - Anton (2017)
 Kometernes jul - Johannes (julekalender 2021)

Teater 
 The King and I, Det Ny Teater (2008)
 Himmelweg, Det Kongelige Teater (2009)
 Jul i Gammelby, Odense Teater (2010)
 Peters Jul - Peter, Folketeatret (2011)
 Love Never Dies - Gustave, Det Ny Teater (2012)
 Billy Elliot the Musical - Billy Elliot, Det Ny Teater (2015)
 Djævelens lærling - Filip Engell, Heltemus Production (1. november - 25. november 2018 på Refshaleøen, januar 2019 Herning, Aalborg, Århus, Esbjerg)

Eksterne henvisninger 
 

Skuespillere fra Danmark
Kirkeåsvejen

Kirkeåsvejen  er en 2 sporet motortrafikvej, og er en del af primærrute 21. Den er ca. 10 km lang, og går imellem Hønsinge Nørremark og Lumsås. Vejen er en forsættelse af  Odsherredsvej, som er en  motortrafikvej mellem Holbæk og Vig. 

Vejen blev lavet, da den gamle landevej ikke kunne klare trafikken, samt færgetrækket fra Odden Færgehavn.

Motortrafikvejen starter i tilslutninganlægget ved Holbækvej og føres derefter mod nord, Vejen passer Lyngevej hvor til der er adgang til byen Højby. Vejen forsætter derefter øst om sommerhusområdet Højby Lyng, passere Strandvej og derefter Stenstrup Strandvej, hvor der er adgang til landsbyen Stenstrup. Motortrafikvejen ender i Oddenvej ved Lumsås. 

Kirkeåsvejen blev indviet d. 23. juni 1986 af daværende trafikminister Arne Melchior.

Motortrafikveje i Danmark
Bygninger, konstruktioner og anlæg i Odsherred Kommune
Labradorhalvøen

Labradorhalvøen er en stor halvø i det østlige Canada. Den er afgrænset af Hudsonbugten mod vest Hudsonstrædet mod nord, Labradorhavet mod øst og Saint Lawrence-bugten mod sydøst. Halvøen inkluderer regionen Labrador og en del af provinsen Newfoundland og Labrador, og dele af Saguenay–Lac-Saint-Jean, Côte-Nord og Nord-du-Québec, som er provinser i Quebec. Den har et areal på 1.400.000 km2 og en befolkning på omkring 150.000 (2006).

Canada
Halvøer i Nordamerika
Kobuk Valley National Park

Kobuk Valley  National Park er en nationalpark i delstaten Alaska i USA. Parken blev etableret 2. december 1980, og er på 6.757 km². De vigtigste naturattraktioner i nationalparken er Kobuk River og økosystemet omkring floden i  den nordvestlige del af Alaska, ca. 40 km nord for polarcirklen. 

Nationalparken blev etableret i 1980 som et af i alt femten naturbeskyttelsesområder som blev oprettet samtidig med Alaska National Interest Lands Conservation Act. 

Dyrelivet i parken består foruden elg, bjørn og ulv først og fremmest af flokken på ca. 400000 rensdyr som har trækruter gennem parken. Dyrene er næringsgrundlaget for inupiateskimoerne. 

I Kobuk Valley (Kobukdalen) løber 98 kilometer af Kobuk River-floden. Nationalparken er også kendt for den ca. 40 km² Great Kobuk Sand Dunes, men også klitterne Little Kobuk og Hunt River Sand Dunes, alle skabt af gletsjere; De  kan nå en højde på 30 meter og en temperatur på 38° celsius, og de er de største klitter i det arktiske område.. Det finnes ingen mærkede stier i parken  eller veje som fører til parken, så  det er den mindst besøgte nationalpark.

Se også
Nationalparker i USA

Eksterne kilder/henvisninger 

 Parkens officielle websted

Nationalparker i USA
Nationalparker i Alaska
Dale i USA
Kobuk River

Kobuk er en flod i den nordvestlige del af   Alaska i USA, med en længde på ca. 475 kilometer. Den løber ud i Beringstrædet, ved byen Noorvik, ikke langt fra hvor Noatak løber ud , lidt mod nord. 

Ved floden ligger Kobuk Valley National Park. Floden har sit udspring i bjergkæden Brooks Range nordvest for Fort Yukon, men har også støre sydfra kommende bifloder som starter  i Ray Mountains, på sydsiden af floden. Det er god laksefangst i Kobuk.

Vandløb i USA
Alaskas geografi
Dansk Pianostemmer & Instrumentmagerforening

Dansk Pianostemmer & Instrumentmagerforening af 1894 er en dansk forening for pianostemmere og instrumentmagere, stiftet i 1894. Foreningen er verdens ældste pianoteknikerforening. Siden 1996 medlem af Nordic Piano Technicians Associations.

Ved et samarbejde mellem Statens Arkiver og Pianostemmer & Instrumentmagerforening er nummerbøger fra virksomheden Hornung & Møller blevet digitaliseret og lagt på Arkivalieronline.dk i februar 2013, det er Pianostemmer & Instrumentmagerforening som har finansieret digitaliseringen. I nummerbøgerne finder man oplysninger om de flygel eller klaver som blev produceret af Hornung & Møller i perioden 1827 til 1972.

Henvisninger 
 Hjemmeside

Etableret i 1894
Pianostemmer & Instrumentmagerforening
Grön eld, Umeå

Grön eld () er en 9 meter høj grøn glasskulptur udført af Vicke Lindstrand. Grön eld er et af Umeås mest kendte kunstværker og var, da det blev opført i 1970, verdens største glasskulptur. Kunstværket står på Järnvägstorget foran Umeå centralstation.

Historie 
HSB-chefen Sven Wallander bestilte kunstværket efter at han havde set Lindstrands Prisma i Norrköping. HSBs kunstfond betalte skulpturen og Umeå by stod for etableringen. Da skulpturen blev opført, blev Järnvägstorget samtidig lagt om til en trafikplads med rondel og firsporet gennemfartsvej. Kunstværket ejes i dag af Umeå kommun. Under ombygningerne af Järnvägstorget, som skal stå klar i 2013/2014, findes der planer om at lægge sorte granitfliser rundt om Grön eld. Lennart Johansson som arbejede med Grön eld i 1970 offentliggjorde i december 2013 at han placerede et billede af Mao Zedong i en af flammerne under arbejdet.

Konstruktion 
Grön eld består af tre snoede glassøjler som tilspidses øverst. Glassøjlerne er opbyggede af tre tusinde 9 millimeter tykke glasskiver fra Emmaboda glasverk der er limet sammen med epoxylimen (araldit) for at kunne klare at stå udendørs. Skulpturen vejer 45 ton og den står på en tung betonsokkel på piloteret jord.

Kilder

Noter

Trykte 
 

Kultur i Umeå
Skulpturer
Islands ambassadører i Danmark

Islands første ambassadør i Danmark var Sveinn Björnsson i 1920. Islands nuværende ambassadør i Danmark er Benedikt Bjarki Jónsson.

Liste over ambassadører

Kilder 

Lister over personer fra Island
Ambassadører
Samuel Ting Graf

Samuel Ting Graf (født 15. maj 2000) er en dansk skuespiller, født og opvokset i Nyborg.  Han er mest kendt for sin medvirken i familiefilmene (Antboy, Antboy: Den Røde Furies hævn og Antboy 3) og Tv-serien Backstage. 

I Antboy spiller han Wilhelm, Antboys ven og partner. Wilhelm er en dedikeret tegneserienørd, som ved alt om tegneserier og superhelte.  

I Backstage på DR Ultra, spiller Samuel drengen Noa. Noa er søn af Gaffa-Torben og han samler på alt, mellem himmel og jord. Noa bliver forelsket i Ulrikke, men han kan ikke få sig selv til at sige, hvad han føler for hende. 

Samuel spillede professionelt teater for første gang, på Odense Teater, i 2009, siden da har han både spillet med i professionelle og amatør forestillinger

Samuel har medvirket på Nyborg Voldspil af flere omgange, bl.a. har han medvirket i Oliver, Snehvide og de syv små dværge, “Kærlighed ved første hik” og senest i forestillingen Grease.

Filmografi 
Spillefilm
 2016 Antboy 3
 2014 Antboy: Den Røde Furies hævn
 2013 Antboy

Tv 
 Backstage:
 Sæson 1, 2015
Teater
 Forår 2015: Viktors mørke side i Kærlighed ved Første Hik, Nyborg Voldspil
 Efterår 2014: ”Mads” i Teater Grob’s forestilling Hotel Nelson. 
 Julen 2011: Prosit i Snehvide, Nyborg Voldspil
 Sommer 2011: Anton i Cirkus Summarum, DR og Muskelsvindsfonden
 Julen 2010: Peter i Peters Jul, Odense Teater

Eksterne links 
 

Børneskuespillere fra Danmark
Personer fra Nyborg